Borgerne i Danmark ville være langt bedre stillet, hvis vi fjernede alle psykofarmaka fra markedet. Lægerne er nemlig ikke i stand til at håndtere dem og formår ikke at få patienterne ud af medicinen igen.

Sådan lød det stærkt kontroversielle budskab i en kronik i Politiken i januar. Den var skrevet af professor og overlæge Peter Gøtzsche, der leder Nordisk Cochrane Center.

Landets psykiatere gjorde fælles front mod Gøtzsche og advarede borgere mod at stoppe med at tage deres medicin. De kaldte Gøtzsches budskab for farligt.